Αθήνα, 20 Απριλίου 2022

**Η Space Hellas έσπασε το «φράγμα» των € 100 εκ. πωλήσεων**

***Αύξηση των κερδών μετά φόρων κατά 158%***

Έτος ορόσημο για τον Όμιλο Space Hellas αποτέλεσε το 2021 καθώς ο ενοποιημένος κύκλος εργασιών ανήλθε σε € 103,3 εκ., συνεχίζοντας σταθερά την αναπτυξιακή του πορεία και διπλασιάζοντας τον τζίρο του εντός της τελευταίας πενταετίας.

Πιο συγκεκριμένα, ο ενοποιημένος κύκλος εργασιών της Space Hellas για το 2021 ανήλθε στα € 103,3 εκ. αυξημένος κατά 28% έναντι του 2020 όπου ήταν € 80,7 εκ. Τα μεικτά κέρδη ανήλθαν σε € 20,5 εκ. το 2021 έναντι € 16,4 το 2020. Το EBITDA ανήλθε σε € 9,5 εκ. το 2021 έναντι € 6,9 εκ. το 2020 παρουσιάζοντας αύξηση 37,8%. Τα κέρδη προ φόρων ανήλθαν σε € 5,2 εκ. το 2021 έναντι € 2,2 εκ. το 2020, ενώ τα κέρδη μετά φόρων παρουσίασαν αύξηση 158% και ανήλθαν σε 4,6 εκ. το 2021 έναντι € 1,8 εκ. το 2020.

Αξίζει να σημειωθεί ότι τα οικονομικά μεγέθη του Ομίλου αποτυπώνουν μέρος μόνον της οικονομικής δραστηριότητας των επενδύσεων που ενοποιούνται ολικά, καθώς η SingularLogic συνεισφέρει στα ομιλικά αποτελέσματα μόνο για 5,5 μήνες και η SenseOne για περίπου ένα μήνα.

Για τη μητρική εταιρεία, ο κύκλος εργασιών ανήλθε στα € 91,3 εκ. το 2021 έναντι € 78,2 εκ. το 2020 παρουσιάζοντας αύξηση 16,8%, ενώ τα κέρδη προ τόκων, φόρων και αποσβέσεων (EBITDA) ανήλθαν σε € 7,0 εκ. το 2021 έναντι € 5,9 εκ. το 2020 παρουσιάζοντας αύξηση 17,6%. Τέλος, τα κέρδη προ φόρων της μητρικής για το 2021 ανήλθαν σε € 2,7 εκ. έναντι € 2,1 εκ. το 2020 και τα αντίστοιχα αποτελέσματα μετά φόρων το 2021 ανήλθαν σε € 2,3 εκ. έναντι € 1,7 εκ. το 2020 παρουσιάζοντας αύξηση 34%.

Η κατάσταση ταμειακών ροών επηρεάστηκε από την ισχυρή συνεισφορά του τελευταίου τριμήνου 2021 στην αύξηση του τζίρου που οδήγησε σε αρνητικές λειτουργικές ταμειακές ροές ύψους € 5,2 εκ. Οι χρηματοδοτικές ροές € 11,6 εκ. και τα ισχυρά ταμειακά διαθέσιμα του 2020 χρηματοδότησαν τη σημαντική επενδυτική δραστηριότητα του Ομίλου η οποία αποτυπώθηκε στις επενδυτικές ροές € 16,7 εκ.

Ο Όμιλος Space Hellas, παρά τις δυσκολίες που δημιούργησε η πανδημία, συνέχισε σταθερά την αναπτυξιακή του πορεία και το 2021, πετυχαίνοντας για πέμπτη συνεχόμενη χρονιά νέο ιστορικό πωλήσεων, δημιουργώντας ένα ιδιαίτερα σημαντικό ανεκτέλεστο έργων με υπογεγραμμένες συμβάσεις και για το 2022. Παράλληλα, με συνέπεια και προσήλωση στην υλοποίηση του επενδυτικού πλάνου, ο Όμιλος ολοκλήρωσε τρείς πολύ σημαντικές και ταυτόχρονα κομβικές εξαγορές, την απόκτηση των ποσοστών του 60% της ιστορικής εταιρείας πληροφορικής SingularLogic, του 40% της Epsilon SingularLogic που προέκυψε από την διάσπαση κλάδου της SingularLogic και ταυτόχρονη απόσχιση κλάδου της Epsilon Net και του 100% της εταιρείας SenseOne, που προσφέρει τεχνολογικές λύσεις στον χώρο του Internet of Things. Μέσω των εξαγορών αυτών, ο Όμιλος της Space Hellas μπαίνει δυναμικά τόσο στην αγορά του Enterprise Software, δημιουργώντας έτσι νέες πηγές εσόδων (Revenue Streams), όσο και στον χώρο λύσεων και εφαρμογών που αφορούν στην υλοποίηση έξυπνων πόλεων, καλύπτοντας τους βασικούς πυλώνες της Ενέργειας (Εnergy), του Περιβάλλοντος (Εnvironment) και της Ασφάλειας (Safety/Security).

Ο **Εκτελεστικός Πρόεδρος της Space Hellas, Σπύρος Δ. Μανωλόπουλος**, δήλωσε χαρακτηριστικά: «Καταφέραμε την πενταετία 2017-2021 όχι μόνο να διπλασιάσουμε τον κύκλο εργασιών, να σπάσουμε το ”φράγμα” των € 100 εκ. τζίρου, αλλά και να συνεχίσουμε με αμείωτο ρυθμό τον μετασχηματισμό του Ομίλου. Στόχος μας για το 2022 είναι η αποδοτική υλοποίηση των υπό εξέλιξη συμβάσεων, η υπογραφή νέων, αλλά και η επαύξηση των δυνατοτήτων του Ομίλου Space Hellas τόσο μέσω της οργανικής ανάπτυξης, όσο και μέσω της αξιοποίησης ενδεχόμενων ευκαιριών εξαγορών. Για το 2022, ο Όμιλος της Space Hellas, στοχεύει και πάλι σε ακόμα υψηλότερες επιδόσεις και θα βρίσκεται στον “πυρήνα” των επιχειρήσεων που θα συμβάλλουν καθοριστικά στην ταχύτερη ανάπτυξη της ελληνικής οικονομίας. Οι πρώτες εκτιμήσεις της χρονιάς που διανύουμε για ανάπτυξη της αγοράς πληροφορικής με την υλοποίηση και τη δημοπράτηση σημαντικών ψηφιακών έργων, φαίνεται να επιβεβαιώνονται. Ο Όμιλος της Space Hellas είναι ένας από τους βασικούς διεκδικητές των έργων που θα “τρέξουν” το 2022.»